***Prof. Saša Pavček***

Spoštovane nagrajenke in nagrajenci, spoštovani rektor prof. dr. Ivan Svetlik, spoštovani profesorji, dragi gostje!

V čast mi je in hvaležna sem, da imam priložnost, da vam, dragi nagrajenci lahko čestitam za presežke, ki ste jih ustvarili, in vas skušam nagovoriti.

Gotovo poznate pregovor: *Mladost je norost, čez jarek skače, kjer je most* ? Nam so ga, ko smo bili vaših let, zelo radi govorili starejši, žugali so in zmajevali z glavami, mi pa smo se smejali, saj je bila to le dobronamerna kritika naše zaletavosti. Nasvet, naj vendarle na novo ne odkrivamo tople vode, naj ne bomo tako proti tradiciji, proti ustaljenosti, proti temu, onemu – proti vsemu! Naj ne bomo tako neučakani! Danes razumem ta rek kot poklon nepreračunljivemu pogumu, da skočiš in plavaš z mislijo, da boš kos vsem preprekam; da tvegaš in greš po svoji poti, čeprav je težja in neuhojena.

Vse to velja za vas, nagrajenci, izkazali ste se kot iskalci izvirnosti in ste zato zasluženo nagrajeni za vaše izjemno delo. Prestopili ste meje povprečja, presegli svoj ustvarjalni dvom, si dovolili narediti tudi napake in iz njih črpati navdih, ter se dokazati, kot tisti, ki verjamete, znate, hočete in zmorete.

In če so nam rekli, da skačemo v vodo, tam, kjer stojijo mostovi, kaj naj danes rečem jaz vam? Če bi hotela duhovičiti na račun dotrajanih in podrtih mostov v državi, bi lahko rekla, da ste bili primorani skočiti! Žal je res marsikateri most v Slovenji trhel, a ko nekaj propade, pa četudi po nemarnem propade, je čas, da nastane novo, močnejše in trdnejše. Tak je zakon narave.

Najbrž ste s svojimi čistimi in kritičnimi očmi opazili, da je v Sloveniji preveč majavih mostov, pa ne le tistih nad vodami. In ker ste se s svojim delom izkazali kot intelektualna elita, vem, da imate poleg znanja, delovnih navad in talenta tudi srce, zato si predstavljam, da tudi vam ni vseeno, da naši mostovi niso več varni in trdni. Seveda ne mislim le na tiste kamnite, ponekod so majavi mostovi med ljudmi, med generacijami, med različno mislečimi … Podrti so mostovi zdravega optimizma. Prav potuhnjeno pa rastejo zidovi. To so zidovi nepravičnosti. Zidovi, ki ločujejo ljudi. Zidovi, ki rastejo, zato da ne bi videli preko, daleč in naprej. Da ne bi videli tega, kar nam vzbuja slabo vest. Zidovi pohlepa rastejo**,** zato nenehno tekmujemo, zato smo nasilni drug do drugega, namesto, da bi se medsebojno podpirali in spoštovali. Zidovi sebičnosti rastejo, zato ignoriramo, prezremo, zavržemo in pokopljemo tisto, kar je vredno, dobro in lepo. Tisto človeško primarno, kar bi nas lahko združevalo, dvigovalo, nas naredilo bolj mehke in sočutne po neumnem izgubljamo.

Danes je dan univerze, zato ne pozabimo: velika napaka je in kmalu bo nepopravljiva škoda , da rastejo tudi zidovi med tistimi, ki lahko študirajo in tistimi, ki si študija ne morejo privoščiti. Proti temu se je treba nenehoma boriti, saj neoliberalizem neobrzdano seka in mu je prav malo mar, da ima vsak pravico do izobraževanja, da je talente potrebno zgodaj razvijati in dati vsem, ki imajo voljo in radost, možnost šolanja in ustvarjanja. Ne smemo dopustiti, da nas sistem že zgodaj po krivem izloča, da nas ukalupi, uniformira; pravica je, da nas izobraževanje usposobi za življenje in mišljenje s svojo glavo, da nas potegne iz materialne in duhovne revščine.

Vseživljenjsko dograjujemo svoje znanje, zato se lahko veselite svojih babic in dedkov, naj le obiskujejo Univerzo za tretje življensko obdobje. Prav lep, trden most se tako gradi med njimi in vami! In ko se bo vaše babice ali celo vas polotil obup nad množico informacij, ko bo znanja dovolj, si recite, kar je rekel že Einstein: *Domišljija je pomembnejša od znanja!*

Dajte domišljiji krila, sanjajte z odprtimi očmi in najdite novo pot k izviru, tja, kjer imajo besede še svoj resničen pomen. Tja, kjer pojmi niso pomešani, kot nas uči neoliberalni kapitalizem in jih tako zlahka spreminja: ste opazili, da so oportunizem proglasili za sposobnost hitrega prilagajanja? Izkoriščanje prekernih delavcev je postalo – dajanje pravih priložnosti, kraja – preinvestiranje, špekulacija – pogum, klientelizem – prijatelju je treba stati ob strani, egocentrizem – zdrava skrb zase (saj veste, egoist je tisti, ki ne misli name!), patološki narcisizem pa je postal – ponos in samozavest! In ker ta 'ponos' v sodobni družbi zaseda najvišje položaje, bog ne daj, da ga ne bi v vseh pogledih in venomer poveličevali, občudovali in oboževali!

Prepričana sem, da vse to vidite, veste in da imate nekje v sebi spravljeno posebno Amorjevo puščico dobronamernosti, ki bo predrla vse te napihnjene balone, in bo odtekel gnoj in postan, smrdeč zrak. Čas je, da se to zgodi!

Mladost je norost, so rekli, a norost v najžlahtnejšem pomenu besede. Vi jo imate, to je ustvarjalna norost, ki kot eros prevzame človeka, da prekipeva od idej, bruha energijo; ne boji se, marveč gradi in uvidi v tem stanju stanju več in dlje. Plemenito norost imate in potrebovali jo boste, da bomo skupaj popravili, kar smo – ne z norostjo, marveč z neumnostjo in s pohlepom podrli.

Vi lahko soustvarjate boljšo, bolj humano družbo. Zgodovinska priložnost je, da človek ob novih tehnoloških možnostih in znanstvenih dognanjih zaživi samouresničujoče, da je odprt, povezovalen in hkrati sebi zvest, saj tehnologija demokratizira tudi pot do znanja in ustvarjanja, zato: stran s terorjem strahov, zablod in omejitev! Stran z nasilno tekmovalnostjo, težnjo po prevladi nad drugim. Naj bo zrak za vse enako svež in naj sonce ogreje vse za novo ustvarjalno rast.

Dragi prejemniki študentskih Prešernovih nagrad, veseli me, da ste prejemniki nagrade *Njegovega* imena, kajti Prešeren je naš najodličnejši umetnik.

Prešeren je bil in ni bil nagrajenec, kakor se vzame. Nagrajen od matere narave s talentom in od boga z 'norostjo'. Zahvaljujoč svoji delavnosti na srečo ni zanemarjal svojih darov. Za nekatere je bil 'luzer' tedanjega časa. Zguba in izgubljenec. Z osemindvajsetimi je diplomiral je na Dunaju; kljub odličnim sposobnostim je bil kar naprej slabo plačan pomočnik v odvetniških pisarnah, iz leta v leto je oddajal prošnje za samostojno advokaturo, pa so ga zavračali, po šesti, šele pri šestinštiridesetih letih mu jo je uspelo dobiti in dočakal je izid Poezij. Ker me njegova poklicna pot spominja na naše mlade, ki predolgo čakajo na poti v samostojnost, naj povem še to: **Prešeren je bil res v času nekako izgubljen, a v duhu veliko pred svojim časom! V duhu je ta naš *nejeveren vernik*, kot si je rekel, verjel v utopično, kar pa se je s časom izkazalo za nas Slovence kot realno.** **Imaginacijo, domišljijo in** utopije torej kaže jemati resno! Prešeren je p**oslušal samega sebe in skozi svoj uvid Slovenskemu narodu pokazal samozavestno pot naprej. Za vekomaj. Oziroma do tedaj, ko bomo njegovo kulturno dediščino spoštovali in negovali, dokler bomo res verjeli: *Žive naj vsi narodi!* in *Ne vrag, le sosed bo mejak!***

Rekli boste: pa saj je napisal samo pesem! Ja, za današnji čas nekaj nepotrebnega, neuporabnega, netržnega, za povrh pa še v slovenščini, res nekaj *out of date*! Nekaj, kar se zlahka izgubi kot šivanka v senu.

Ampak njegova pesem ni bila samo šivanka, ki bi zbodla človekovo zavest in vest, njegova pesem je bila iskra. Iskra, ki je razvezala okove tujega jarma, požgala prevlado nemškega jezika in kulture, požgala malomeščanščino, hlapčevstvo, občutek manjvrednosti in zaplankanosti. Njegova misel je bila do naroda spoštljiva, smela, ponosna, prav nič v stilu »mi majhni se moramo podrediti«, marveč: mi, kulturni narod, se zbližujemo med seboj in z drugimi narodi. Cenimo druge in sebe.

Pa še nekaj me je prešinilo: še tako velik talent brez podpore prijateljev zamre. Kolikim ljudem ste iskren prijatelj? Verjamem, da mnogim in zares. Zatorej hvala prijateljem, saj znajo spodbujati in verjeti. Prešeren je imel podporo v Andreju Smoletu in Matiji Čopu, verjela sta vanj, zato je pesnik lažje delal iz sebe – za nas. Tudi zato je Prešernov pesniški ogenj postal Luč. Svetloba, brez katere mi ne bi bili narod, morda bi ostali pozabljeno pleme.

Vi vsi, spoštovani nagrajenci, imate v sebi iskro. Kam in kako naprej z ognjem, ki je v vas? Požgati vse okoli sebe? (Dvomom že, ko vas pogledam …) Svojo škatlico vžigalic hraniti zase? (Mislim, da ste drugačni …) S svojim ognjem podpirati kolege, da jih ne bi minila volja, če so bili tokrat prezrti? Nesti plamen tuje? Goreti za rast in razvoj naše domovine in se obenem odpreti v svet? Odločitev je vaša svoboda. Svoboda, ki je hkrati kletka in odgovornost, ki vas zavezuje samo s tem, da je vsako delo namenjeno sočloveku in s tem človeštvu. To je čar življenja. To so trdni mostovi. To je lepota.

Naj bo današnji praznik dan lepote in praznine, pa ne tiste izvotljene in gluhe. Za polnost praznine gre, če lahko malo po vzhodnjaško rečem, za to, da odstranimo smeti in se na belih listih pojavi nekaj nedolžnega. Vaše novo spoznanje, vaše razodetje. Darujte nam to svežino! Cenili jo bomo.

Naj bodo vaši mostovi zgrajeni na modrosti in plemeniti norosti slovenske kulturne dediščine, naj z vami zažari praznik novega začetka, na tistih starih temeljih ljubezni, v katere še vedno verjamem.